KOMISIJOS SPRENDIMAS
2007 m. gegužės 10 d.
iš dalies keičiantis Sprendimo 2002/308/EB, nustatančio patvirtintų zonų ir patvirtintų ūkių, atsižvelgiant į vienos ar kelių žuvų ligų - virusinės hemoraginės septicemijos (VHS) arba infekcinės hematopoezinės nekrozės (IHN) - paplitimą, sąrašus, I ir II priedus
(pranešta dokumentu Nr. C(2007) 1989)
(Tekstas svarbus EEE)
(2007/345/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. sausio 28 d. Tarybos direktyvą 91/67/EEB dėl gyvūnų sveikatos reikalavimų, reglamentuojančių akvakultūros gyvūnų ir jų produktų teikimą į rinką (1), ypač į jos 5 ir 6 straipsnius,
kadangi:
(1)
Komisijos sprendime 2002/308/EB (2) nustatomi patvirtintų zonų ir patvirtintų žuvininkystės ūkių, esančių nepatvirtintose zonose, sąrašai, susiję su tam tikromis žuvų ligomis.
(2)
Vokietija, Prancūzija ir Italija pateikė patvirtinamuosius dokumentus, siekdamos gauti nepatvirtintose zonose esančių patvirtintų ūkių, kuriuose neužfiksuota virusinės hemoraginės septicemijos (VHS) ir infekcinės hematopoezinės nekrozės (IHN) atvejų, statusą tam tikriems ūkiams jų teritorijoje. Pateikti dokumentai rodo, kad tie ūkiai atitinka Direktyvos 91/67/EEB 6 straipsnyje nustatytus reikalavimus. Todėl jie atitinka patvirtintų ūkių, esančių nepatvirtintoje zonoje, statuso reikalavimus ir turėtų būti įtraukti į patvirtintų ūkių sąrašą.
(3)
Vokietija, Prancūzija ir Italija pateikė patvirtinamuosius dokumentus, siekdamos gauti patvirtintų zonų, kuriose neužfiksuota VHS ir IHN atvejų, statusą tam tikroms zonoms jų teritorijoje. Pateikti dokumentai rodo, kad tos zonos atitinka Direktyvos 91/67/EEB 5 straipsnyje nustatytus reikalavimus. Todėl jie atitinka patvirtintų zonų statuso reikalavimus ir turėtų būti įtraukti į patvirtintų zonų sąrašą.
(4)
Švedija pateikė patvirtinamuosius dokumentus, siekdama gauti patvirtintų zonų, kuriose neužfiksuota VHS atvejų, statusą tam tikroms pakrantės zonoms jos teritorijoje. Pateikti dokumentai rodo, kad tos zonos atitinka Direktyvos 91/67/EEB 5 straipsnyje nustatytus reikalavimus. Todėl visa Švedijos teritorija turėtų būti nurodyta kaip patvirtinta zona, kurioje neužfiksuota VHS ir IHN atvejų.
(5)
Vokietija pranešė apie IHN atvejus zonoje, kurioje anksčiau šios ligos atvejų nebuvo nustatyta. Todėl šios zonos nebegalima nurodyti Sprendimo 2002/308/EB sąraše kaip neužkrėstos IHN. Tačiau po šios zonos reorganizavimo kai kurios jos dalys tebėra neužkrėstos VHS ir IHN, o kitos šios zonos dalys turėtų būti laikomos neužkrėstomis tik VHS. Taigi patvirtintų zonų sąrašas turėtų būti atitinkamai iš dalies pakeistas.
(6)
Danija informavo, kad vienas patvirtintas ūkis, kuriame neužfiksuota VHS ir IHN atvejų, neatitinka priežiūros reikalavimų, kad jį galima būtų laikyti VHS neužkrėstu ūkiu. Todėl šio ūkio nebegalima nurodyti kaip neužkrėsto VHS.
(7)
Suomija pranešė, kad jos VHS neužkrėstų zonų programa, patvirtinta 2003 m. rugpjūčio 28 d. Komisijos sprendimu 2003/634/EB dėl patvirtintų zonų ir patvirtintų ūkių nepatvirtintose zonose statuso suteikimo dėl žuvų virusinės hemoraginės septicemijos (VHS) ir infekcinės hematopoetinės nekrozės (IHN) patvirtinimo programų (3), jau baigta. Suomijos pateiktuose dokumentuose nurodoma, kad visos pakrantės zonos jos teritorijoje, išskyrus zonas, kurioms taikomos specialios likvidavimo priemonės, atitinka patvirtintų zonų statuso reikalavimus ir todėl jos turėtų būti įtrauktos į Sprendimo 2002/308/EB patvirtintų zonų sąrašą.
(8)
Italija pranešė, kad VHS ir IHN neužkrėstų zonų programa, patvirtinta Sprendimu 2003/634/EB, jau baigta. Ši zona atitinka patvirtintų zonų statuso reikalavimus ir turėtų būti įtraukta į patvirtintų zonų sąrašą.
(9)
Patvirtintos zonos ir patvirtinti ūkiai Prancūzijos nepatvirtintose zonose turėtų būti pertvarkyti, kad geriau atspindėtų tos valstybės narės geografinę ir administracinę padėtį.
(10)
Todėl reikėtų atitinkamai iš dalies keisti Sprendimą 2002/308/EB.
(11)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2002/308/EB iš dalies keičiamas taip:
1)
I priedas pakeičiamas šio sprendimo I priede pateiktu tekstu.
2)
II priedas pakeičiamas šio sprendimo II priede pateiktu tekstu.
2 straipsnis
Šis sprendimas skirtas valstybėms narėms.
Priimta Briuselyje, 2007 m. gegužės 10 d.